96/656/YUTP: Yhteinen toiminta, 11 päivältä marraskuuta 1996, jonka neuvosto on hyväksynyt Euroopan unionista tehdyn sopimuksen J.3 artiklan perusteella Zairen demokratiakehityksen tukemiseksi



Virallinen lehti nro L 300 , 25/11/1996 s. 0001 - 0003



YHTEINEN TOIMINTA, 11 päivältä marraskuuta 1996, jonka neuvosto on hyväksynyt Euroopan unionista tehdyn sopimuksen J.3 artiklan perusteella Zairen demokratiakehityksen tukemiseksi (96/656/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen J.3 ja J.11 artiklan, ottaa huomioon Firenzessä 21 ja 22 päivänä kesäkuuta 1996 kokoontuneen Eurooppa-neuvoston päätelmät ja erityisesti sen Zairessa käynnissä olevalle demokratiakehitykselle antaman tuen, sekä katsoo, että 28 päivänä lokakuuta 1996 pidetyssä neuvoston istunnossa annettiin Zairen demokratiakehityksen tukemista koskevat päätelmät, HYVÄKSYY SEURAAVAN YHTEISEN TOIMINNAN: 1 artikla Euroopan unioni osallistuu Zairen demokratiakehityksen edistämiseen osana Yhdistyneiden Kansakuntien yhteensovittamia kansainvälisiä toimia. Tässä tarkoituksessa unioni avustaa vaalien valmistelussa. Avustustoimiin kuuluu Euroopan unionin vaalitarkkailuyksikön perustaminen ja Yhdistyneiden Kansakuntien erityisrahastolle annettava rahoitusosuus. Unioni tarkastelee ja arvioi muita Zairen demokratiakehityksen tukemiseen soveltuvia toimenpiteitä, joita ovat teknisen avun toimittaminen ja mahdollinen tarkkailijoiden lähettäminen. 2 artikla Neuvosto varaa itselleen oikeuden muuttaa ja/tai lopettaa milloin tahansa kaikki unionin tämän yhteisen toiminnan mukaisesti toteuttamat toimet, jos se katsoo, että Zairen osapuolet ja elimet eivät noudata siirtymäaikaa koskevista perussopimuksista sekä erityisesti aiepöytäkirjasta ja perustuslakiasiakirjasta johtuvia velvoitteita ja periaatteita tai eivät osoita sitoutuvansa täysin Zairen demokratiakehitykseen. Tätä varten neuvosto valvoo vaalien kulkua niiden joka vaiheessa. 3 artikla Zaireen perustetaan Euroopan unionin vaalitarkkailuyksikkö, joka on Yhdistyneiden Kansakuntien vaalitarkkailuyksiköstä riippumaton mutta toimii kuitenkin tiiviissä yhteistyössä sen kanssa. Vaalitarkkailuyksikkö toimii liitteessä esitettyjen yksityiskohtaisten sääntöjen mukaisesti. 4 artikla Euroopan yhteisöiden yleiseen talousarvioon otetaan menoina 3 miljoonan ecun summa. Sen tarkoitus on kattaa - 3 artiklassa tarkoitetun Euroopan unionin vaalitarkkailuyksikön toimintamenot, - Euroopan unionin Yhdistyneiden Kansakuntien erityisrahastolle antama 2 miljoonan ecun suuruinen rahoitusosuus. Ensimmäisessä alakohdassa tarkoitetuista varoista rahoitettavia kuluja hoidetaan talousarvioon sovellettavien yhteisön menettelyjen ja sääntöjen mukaisesti. 5 artikla Neuvosto ottaa huomioon komission aikomuksen ehdottaa tämän yhteisen toiminnan tavoitteiden saavuttamista edistäviä toimenpiteitä, muun muassa osana Euroopan kehitysrahaston (EKR) toimintaa. Tämä yhteinen toiminta hyväksytään sanotun kuitenkaan rajoittamatta unionin myöhemmin tekemiä päätöksiä Zairen demokratiakehityksen tukemiseksi. 6 artikla Tämä yhteinen toiminta tulee voimaan sinä päivänä, jona se hyväksytään. Sitä sovelletaan 31 päivään joulukuuta 1997. 7 artikla Tämä yhteinen toiminta julkaistaan virallisessa lehdessä. Tehty Brysselissä, 11 päivänä marraskuuta 1996. Neuvoston puolesta R. QUINN Puheenjohtaja LIITE Euroopan vaalitarkkailuyksikön tavoitteet ja toiminta 1. Vaalitarkkailuyksikön tehtävänä on: i) tarkkailla ja arvioida Zairen vaaliprosessin kulkua ja tiedottaa siitä säännöllisesti neuvostolle puheenjohtajavaltion johdolla, ii) ylläpitää paikan päällä vuoropuhelua Zairen hallituksen, vaalien valmistelusta ja järjestämisestä vastaavien elinten, Yhdistyneiden Kansakuntien toimivaltaisten elinten ja Euroopan unionin ulkopuolisten rahoittajien kanssa sekä sovittaa näiden kanssa yhteen Euroopan unionin vaaleille antama apu, ja iii) valvoa Euroopan unionin avun täytäntöönpanoa ja mahdollista vaalitarkkailutoimintaa. 2. Vaalitarkkailuyksikköä johtaa korkean tason henkilö, jolla on kokemusta vaaleihin liittyvissä asioissa. 3. Puheenjohtaja nimeää yhdessä komission kanssa yksikön johtajan sekä tätä kuullen vaalitarkkailuyksikön virkailijat. Komissio ja jäsenvaltiot voivat ehdottaa henkilöstön lähettämistä komennukselle vaalitarkkailuyksikköön. Jäsenvaltion tai komission vaalitarkkailuyksikköön komennukselle mahdollisesti lähettämien henkilöstön jäsenten palkasta huolehtii kyseinen jäsenvaltio tai komissio kukin osaltaan. 4. Vaalitarkkailuyksikön johtajan ja sen muiden virkailijoiden olisi oltava vapaita muista velvoitteista koko sen ajan, joksi yksikkö perustetaan. 5. Euroopan unionin vaalitarkkailuyksikön johtaja toimii yhteistyössä Zairessa olevien jäsenvaltioiden edustustojen päälliköiden ja komission edustuston kanssa. 6. Vaalitarkkailuyksikkö hajotetaan kuukauden kuluttua vaalipäivästä.